Idi kalebiyan niwa Domingko,
esa-sa-nop ira ma disipolos Jesus cha baliy.
Et intolbek chiy bengbeng tep entahot cha ira ma naengibalnay na Hodjos.
Biglen man-ak-akgwat si Jesus cha kad-an cha,
et kigwan to i “Sapay koma gwariy talned si-kayo.”
Idi kincheng ton engowan niwan,
inbiybiy tod si-kariy diwa tho tan tagdang to.
Et imimdeng a pasiya ira ma disipolos to nonta mita riy Afo ra.
Et kigwan Jesus mowan i “Sapay koma gwariy talned si-kayo.
Into-no thoak na Awak a mengemag na piyan to.
Sema inpangito-non Awak cha si-kak a mengemag na piyan to,
inges niwan ngoy pengito-nok cha si-kayo.”
Et idi kigwan Jesus iwan,
sini-pok to iren kigwan to i “Awat joy Ispirito Santo.
Si-kathoy mengipaamted si-kayo iren ma toon piyakawanan Afo Chiyos say pekawanan jo ngo ira,
et mepekawanan ngo ira.
Ipaamta ngo na Ispirito Santod si-kayo ira ma toon nat piyakawanan Afo Chiyos say nat pekawanan jo ngo ira,
et nat mepekawanan ngo ira.”
Iyanparang Si Jesus Cha Thomas
Si Thomas a iyanngaran na Epin,
si-kathoy sa-ki iren ma sawal na chegwen disipolos Jesus,
nem nagwara nonta iyanparang si Jesus ired ma echom ton disipolos.
Isonga,
sema iren echom Thomas a disipolos,
ingwanggwang ched si-katho i “Sini-neng miy Afo thayo.”
Nem insongbat Thomas i “No nat si-nengen ko tan kapkafen koy kabat cha diwa thon iyaydansa,
tan no nat kapkafen koy kabat cha tagdang ton iyatbekan to,
nat patien kon iyanpawil.”
Idi epalabas i sa-kin domingko,
esa-sa-nop mowan ira ma disipolos Jesus chiwa baliy,
et gwara ngos Thomas chiwan.
Intolbek cha mowan i bengbeng,
nem biglen man-ak-akgwat si Jesus cha kad-an chen kigwan to i “Sapay koma gwariy talned si-kayo.”
Et kigwan tod Thomas i “Si-neng moy diwak.
Ikapkap moy kalomot mod ja kabat.
Kapkap mo ngoy kabat cha tagdang ko.
Enog i chegwa-chegwa,
no diket pemati ka wa.”
Et insongbat Thomas i “Si-kam i Afok tan Chiyos ko!”
Et kigwan Jesus i “Memati ka wa tep sini-neng moak.
Magesat ira ma toon naemati angken nat sini-neng chaak.”
Chakel ira ma ima-imag Jesus a milagron sini-neng iren ma disipolos ton nat iyaysolat chiya dibcho.
Nem sema iren milagron insolat kod jay,
insolat ko say memati kayo i si Jesus i Criston Anak Afo Chiyos,
tan say gwariy biyag jon nagwariy pengingkaan to kagol na pamati yod si-katho.